En midaldrende kvinde husker ikke meget fra torsdag eftermiddag, hvor hun ifølge en sigtelse kastede to sten mod politiet på Christiania.

Det forklarer hun her til formiddag, hvor hun fremstilles i grundlovsforhør ved dommervagten i København.

- Jeg kan ikke huske det. Jeg havde drukket vodka, Bailey, Guld Tuborg, og så havde jeg røget hash, fortæller hun.

Hun tilføjer, at hun slet ikke kan huske, at der var politi på Christiania torsdag.

Kvinden, der nægter sig skyldig, blev anholdt i går klokken 11.33, efter at Københavns Politi havde haft mulighed for at kigge sit videomateriale igennem.

Samtlige betjente var udstyret med et GoPro-kamera, så hele aktionen blev filmet.

Da anklager Sidsel Jessen-Klixbüll fremviste stilbilleder fra aktionen, kunne den 50-årige kvinde godt genkende sig selv.

- Ja, det er mig.

Dommeren valgte at varetægtsfængsle kvinden til 27. juni.

Læs også : Talsmand efter uroligheder på Pusher Street: Der er en rådden stemning i dag

Det var klokken 16.43 og igen klokken 16.45, at kvinden ifølge politiet kastede de to sten.

Men en episode mellem de to stenkast har også vakt opsigt. En video, som flere medier har bragt, viste fredag, hvordan en politibetjent skubber kvinden hårdt i brystkassen, så hun falder bagover og slår hovedet.

Den sag efterforskes nu ifølge DR Nyheder af Den Uafhængige Politiklagemyndighed.